  Виталий Пронин Мар возьма асьмеды 2012-тӥ арын? Америкаысь бырем майя калыклэн календарез курдатэ: дунне быроз. Осконо-а талы? Оло, матэктӥсь ар зэмен ик секытлэсь но секыт луоз? Юнме шат тросэз качыян (високосной) арлэсь кышкало? Сюан уг шудо, корка пырон уг ортчыто, бадӟым ужъёссэс берлолы кельто... «Эктозы» планетаосПӧртэм дауръёсы пӧртэм калыкъёс сӥзьылӥзы дунне быронэз. Кылсярысь, калык туж кышкаса витиз 2000-тӥ арез. Но туннэ ке но дунне ӧз быры на. Али но уз. Тазьы оскытэ Удмуртиысь спорт удысысь дано ужась, терапевт, астрологиен тунсыкъяськись Виктор Двоеглазов:- Зэм, 2012-тӥ арын инмысь кизилиос чакласькыны косо ик. Сак кариськоно ни 13-тӥ ноябрьысен. Та нуналэ Шунды быдэсак ӵоксаськыны кулэ Толэзен. Тае чаклалозы Шунды вадьсын сылӥсь кизилиос - Унук-Эльхайя но Алголь. Берлоез «дьявол» шуэмез возьматэ. Зэм, Шундылэсь «кысылэмзэ» адӟыны кылдоз Америкаын, Австралиын, Выль Зеландиын улӥсьёслы но Тихой океанэтӥ уясьёслы гинэ. Озьыен, ӵапак тапалъёслы ик бадӟымгес кышкытлык сӥзе со.Чакланы луэ созэ но. Шунды ӵоксаськыку, котыраз сюрозы Плутон но Уран планетаос. Озьыен, инкуазьын уранэн герӟаськем катастрофа луыны быгатоз. Шуом, тӥяськоз электрокужым сётӥсь станция, инме лэзем спутник, сайкалоз вулкан...ӵапак 30 нунал ортчыса - 12-тӥ декабре - Юпитер, Кыктоослэн кизилиязы сюрыса, ваче вуоз Толэзен. Таослэн гожазы ик тупалоз Альдебаран кизили. Тодосчиослы осконо ке, дуннеысь политикаын со пытьызэ кельтытэк уз кыльы. Со сяна, зуркыт улонэз луоз ньылетӥ властьлэн - ивор вӧлмытӥсь ёзъёслэн.21-тӥ декабре майяос дунне быронэз сӥзё. Ӵапак соку чакланы луоз планетаослэсь «эктэмзэс». Огзы бӧрсьы огзы султозы Марс, Плутон, Шунды, Меркурий, Венера но Сатурн. Адӟиськозы соос Скорпионлэн кизилияз. Озьыен, адямилэн малпанэз, дунне шоры учконэз вуоно арын воштӥськыны кулэ. Но та нунал бырон уг вайы, - йылпумъя веранзэ Виктор Двоеглазов. Гочатэ лыдпусОзьыен, 12.12.2012-лэсь кышкано ӧвӧл. Сыӵе гинэ арлы быдэ «чебересь» лыдпусъёс кылдыло. Кылсярысь, 11.11.2011. лыдпусэ егитъёс тужгес трос сюан шудӥзы. Соос пӧлын вал мынам эшъёсы но - Ольга но Роман Куликовъёс.- Мудрон лыдпуслы уноез егитъёс гочало, - шуэ Оля. - Тросэз пинал муртъёс уго асьсэлы уг оско. Куалекъяло: пӧрмоз-а семья улонзы? Кузпалъяськыны но уноез дась уг луо. Нош татын - 11.11.2011. Егитъёс асьсэлы шуо: куинь полэс числое сюан ортчытӥмы ке, одно ик шудо луомы.Асьмеос сярысь ке верано, ми Ромаен юромо 11-тӥ ноябрь сьӧры ӧм уйиське. Ар но ӝыны пумиськылэммы бере гажанэ кизэ сётӥз: Оля, бызь мыным. Малпамы: гожтӥськомы ноябре. Йырмес тӥямы на: 5-тӥе яке 7-тӥе? 11 число сярысь тодамы но ӧй вал. Берло гинэ со нуналэз бырйим. Загсэ куриськон гожтыны мынӥмы 8 но ӝыныын ӵукна. Калык, юртэ тэрытэк, урамын черодзэ вите. Сомында адямиез адӟылэме ик ӧй вал. Ваньзы 11-тӥ ноябрь шоры мертаськиллям. Тросэз - 18-сысен 25 аресозь. Котьма ке но милемлы удалтӥз ик. Ижысь эшъяськон юртын гожтӥськон дыр тупатӥзы ӝыт 6 часлы. Черодъя ми - 26-тӥосыз. Мышкамы эшшо 15-ё вуоно кузпалъёс вал на. Али малпасько: яратыса но визьмын улӥд ке картэныд, котькыӵе числое бызь - уд люкиськы.Загс ужпумъёсъя комитетлэн тӧроез Людмила Попова но шуэ:- ӵапак чебер лыдпусъёс сьӧры уйиськисьёс пӧлысь ик тросэз люкисько, огшоры нуналэ кузпалъяськемъёсын ӵошатыса. Сюан шудыса уз вуэ кожало, лэся, дырто. Одӥг-кык ар но ӵош улыса уг вутто, керетыны кутско, ог-огзэс валамысь дугдо но ог-огзылэсь пегӟо. Таин сэрен мудрон лыдпусъёслы синмаськыны кулэ меда? Осконо аслыдКуинь полэс лыдпусъёс шоры мукет сямен учке Ижысь «Психолог плюс» огазеяськонысь специалист Алеся Марчук:-  Адями - кышкась маке. Мае ке уг вала, малэсь ке кышка, аслыз уг оскы, янгыша ке, одно ик маке я кин ке вылэ куштыны выре: вот соин йырин тазьы пӧрмиз. Сюлэм вылаз уго озьы капчигес луэ.Шуом, куд-огез юзыр-кезьыр луэ, пятница 13-тӥ числое тупа ке. Ассэ азьло ик дася кадь: та нуналэ юн чакласьконо. Шудтэм учыре шедьыны кема ӧвӧл. Аслыз ачиз со озьы программа кылдытэ. Сыӵе дыръя одно ик куректон адӟе ни. Нош мукетыз шумпотыса возьма 13-тӥ числоез: та нуналэ мыным котьку удалтэ, али но шумпотон луоз, дыр. Валамон ни: шуд вуэ.Куинь полэс лыдпусэ сюан шудон пумысен но озьы ик шуыны луоз. Номыр уродэз ӧвӧл сыӵе нуналэ праздник лэсьтыны. Но юн осконо: шудо луоды. Соку уд люкиське. Нош осконды юнмамын ӧвӧл ке, юанъёсты кылдыло но куалекъяськоды ке, бызён-басьтон сярысь малпаськыны вазь на. Азьвыл куалекъясьёс ик берло люкисько уго.2012-тӥ арысь 12-тӥ декабрьлэсь но кышканы уг яра. Осконо: со шудо нунал. Соку улонды зэмзэ но вӧй вылтӥ кадь кошкоз!Елена Сараматова.  